Lotta-Sofia Saahko

Lotta-Sofia Saahko (s. 23. joulukuuta 1992 Valkeakoski) on suomalainen videobloggaaja ja kirjailija. YouTubessa hänet tunnetaan varsinkin kanavalta Lotta ja pappa, jossa hän esiintyy yhdessä isoisänsä Jorma Saahkon kanssa. Kaksikon laulu- ja jutusteluvideot keräsivät ensimmäisen puolen vuoden aikana yli 30 miljoonaa katselukertaa. Saahko on kirjoittanut neljä Tammen kustantamaa kirjaa.

Tausta 
Saahko vietti lapsuutensa Saksassa ja Kiinassa. Hän valmistui ylioppilaaksi Shanghain saksalaisesta koulusta keväällä 2011 ja Valkeakosken aikuislukiosta keväällä 2012. Hän aloitti viestinnän opiskelun Vaasan yliopistossa 2012 ja valmistui filosofian maisteriksi 2017. Samana vuonna hän valmistui graafiseksi suunnittelijaksi Lontoon Shillington Collegesta. Vuonna 2019 Saahko haki Lontoon East 15 Acting Schoolin (University of Essex) teatteritaiteen maisteriohjelmaan, jonne hänet valittiin yli 3000 hakijan joukosta.

Videot 
Lotta ja hänen isoisänsä Jorma Saahko aloittivat videotuotannon toukokuussa 2020, kun Lotta tuli koronapandemiaa pakoon Valkeakoskelle Jorman luokse. Saahkojen videoiden teemana ovat vanhat kansanlaulut, iskelmät ja maakuntalaulut. Lauluesitysten päätteeksi isoisä ja pojantytär keskustelevat Jorman eli papan lapsuudesta ja nuoruudesta Karjalan evakkona. Lauluvideoiden lisäksi he tuottavat Lauantaikahvit-sarjaa, jossa he keskustelevat ajankohtaisista aiheista, sekä kuvaavat myday-videoita arjestaan.

Kirjallinen tuotanto 
Marraskuussa 2020 Saahko julkaisi esikoiskirjansa Papan kanssa kahvilla (Tammi). Kirja ilmestyi 3. marraskuuta 2020 sekä painettuna kirjana että Lotta-Sofia Saahkon itsensä lukemana äänikirjana. Papan kanssa kahvilla -kirjaa myytiin ilmestymisvuotenaan 6 900 kappaletta, ja se oli vuoden 2020 19:nneksi myydyin kotimainen tietokirja. Teos voitti Suomen suuren äänikirjapalkinnon Storytel Awards-gaalassa kategoriassa tietokirjat ja elämäkerrat. 

Saahkon järjestyksessään toinen kirja Kahvia ja karjalanpiirakoita ilmestyi lokakuussa 2021, ja se oli vuoden 2021 13:nneksi myydyin kotimainen tietokirja. Keväällä 2022 julkaistiin kaksi uutta kirjaa. Koti kulttuurien välissä kertoo Lotan oman tarinan. Kirjassa kerrotaan miltä tuntuu asua suomalaislapsena ulkomailla. Toinen uusista kirjoista on Lotta ja pappa. Omenarannasta uuteen kotiin. Se on Saahkon ensimmäinen lastenkirja. Kirja kertoo papan elämästä Karjalassa ja sieltä lähtemisestä. Kirjan on kuvittanut Christel Rönns.

Tunnustukset 

Vuonna 2020 Lotta Saahko sai seuraavat kunnianosoitukset Lotan ja papan koronalaulut -projektistaan: 
 Vuoden vanhustyö, Valkeakosken kaupunki
 Vuoden vapaaehtoistyö, Valkeakosken kaupunki
 Vuoden muistiteko, Kanta-Hämeen muistiyhdistys
 Vuoden kulttuuriteko, Valkeakosken kaupunki

Joulukuussa 2020 Saahko esiintyi sekä MTV3 Itsenäisyyspäivän lähetyksessä että Yle TV1:n Itsenäisyyspäivän lähetyksessä. Kiitoksena tasavallan presidentti Sauli Niinistö ja tämän puoliso Jenni Haukio muistivat Saahkoja kirjallisella kunnianosoituksella.

Lotta-Sofia ja isoisänsä Jorma valittiin vuoden positiivisimmaksi suomalaiseksi vuonna 2021.

Vuonna 2022 Saahkon ensimmäinen kirja Papan kanssa kahvilla palkittiin Suomen suurella äänikirjapalkinnolla. Lotta-Sofia Saahko sai palkinnon sekä teoksen kirjailijana että lukijana.

Teokset

Lähteet

Aiheesta muualla 
Lotta-Sofia Saahkon viralliset kotisivut

Suomalaiset tubettajat
Videobloginpitäjät
Suomalaiset kirjailijat
Vuonna 1992 syntyneet
Elävät henkilöt